ພວກປະທ້ວງໄທຫາທາງໃຫ້ກະສັດໄທໃຫ້ອະໄພໂທດແກ່ທ່ານທັກສິນ
ຂ່າວອື່ນໆ: ສະມາຊິກສະພາສູງສະຫະຣັດ ກ່າວວ່າ ມຽນມ້າປະຕິເສດວ່າບໍ່ມີໂຄງການນີວເຄລັຍ; ເກົາຫລີ ໃຕ້ຮຽກຮ້ອງໃຫ້ທຳການເຈຣະຈາກັນກ່ອນ ມີການເດີນ ທາງໄປສູ
ພວກສນັບສນຸນອະດີດນາຍົກຣັຖມຸນຕີໄທ ທ່ານທັກສິນ ຊີນນະວັດ ຈຳນວນຫລາຍກວ່າສອງໝື່ນຄົນ ໄດ້ໂຮມຊຸມນຸມກັນທ່ີບາງກອກໃນວັນຈັນມື້ນີ້ ເພື່ອຮ້ອງຮຽນໄປຍັງກະສັດຂອງໄທ ໃຫ້ຊົງອະໄພຍະໂທດໃຫ້ແກ່ທ່ານທັກສິນ ພວກສນັບສນຸນທ່ານທັກສິນ ທ່ີເອີ້ນວ່າ ພວກເສື້ອແດງ ກ່າວວ່າ ປະຊາຊົນຈຳນວນຫລາຍກວ່າ 4 ລ້ານຄົນ ໄດ້ລົງນາມໃນຄຳຮ້ອງຮຽນຕໍ່ກະສັດພູມິພົນອະດຸນຍະເດດ ໃຫ້ຊົງອະໄພຍະໂທດໃຫ້ແກ່ອະດີດຜູ້ນຳໄທທ່ານນີ້ ສານໄດ້ຕັດສິນ ໃນປີກາຍນີ້ ວ່າທ່ານທັກສິນມີຄວາມຜິດ ໃນຂໍ້ຫາຖານ ໃຊ້ອຳນາດເກີນຂອບເຂດ ແລະຕັດສິນລົງໂທດໃຫ້ທ່ານຈຳຄຸກ 2 ປີ ແຕ່ທ່ານທັກສິນໄດ້ໂຕນໜີອອກນອກປະເທດ ຣັຖບານຂອງນາຍົກຣັຖມຸນຕີ ອະພິສິດ ເວດຊາຊີວະໄດ້ປະຕິເສດຕໍ່ ໜັງສືຮ້ອງຮຽນດັ່ງກ່າວວ່າ  ຜິດກົດໝາຍແລະເປັນການເຄື່ອນໄຫວ ທາງດ້ານການເມືອງ ແລະກ່າວວ່າ ການເຄື່ອນໄຫວແບບນີ້ຈະບໍ່ສຳເຣັດຜົນ ເພາະວ່າທ່ານທັກສິນຕ້ອງຮັບໃຊ້ໂທດຈຳຄຸກ ເພື່ອໃຫ້ຖືກຕ້ອງຕາມຂໍ້ບັງຄັບທາງກົດໝາຍ ກ່ອນຈະໄດ້ຮັບການອະໄພຍະໂທດ ໃນການຊຸມນຸມແສດງການສນັບສນຸນຕໍ່ຄຳຮ້ອງຮຽນດັ່ງກ່າວ ເມື່ອບໍ່ນານມານີ້ ຜູ້ປະທ້ວງຄົນນຶ່ງກ່າວວ່າ ພວກເສື້ອແດງຫລາຍຄົນໃນກຸ່ມຂອງທ່ານຄຶດວ່າ ທ່ານທັກສິນບໍ່ໄດ້ຮັບການພິຈາຣະນາຄະດີທ່ີຍຸຕິທັມ ທ່ານ Jim Webb ສະມາຊິກສະພາສູງສະຫະຣັດກ່າວວ່າ ມຽນມ້າໄດ້ປະຕິເສດຕໍ່ລາຍງານຂ່າວທ່ີວ່າ ຕົນກຳລັງພະຍາຍາມຊອກຫາເທັກໂນໂລຈີດ້ານນີວເຄລັຍນັ້ນ ໃນການແຖລງຕໍ່ບັນດານັກຂ່າວທ່ີບາງກອກ ໃນວັນຈັນມື້ນີ້ ສະມາຊິກສະພາສູງ Jim Webb ກ່າວວ່າ ທ່ານບໍ່ໄດ້ຍົກເຣື່ອງນີ້ ຂຶ້ນມາສົນທະນາເວລາທ່ານພົບປະກັບນາຍພົນ Than Shwe ຜູ້ນຳທະຫານມຽນມ້າໃນມື້ວັນເສົານັ້ນ ຢ່າງໃດກໍຕາມ ທ່ານກ່າວວ່າ ຣັຖບານມຽນມ້າໄດ້ປະຕິເສດວ່າ ຕົນບໍ່ມີໂຄງການນີວເຄລັຍ ໃນຕົ້ນເດືອນນີ້ ພວກນັກຄົ້ນຄວ້າ Australia ກ່າວວ່າ ການສຳພາດ ກັບພວກທ່ີໂຕນໜີຈາກມຽນມ້າຫລາຍຄົນ ສໍ່ສະແດງວ່າ ຣັຖບານ ມຽນມ້າມີໂຄງການນີວເຄລັຍລັບ ທ່ີກ່າວຫາກັນວ່າ ໄດ້ຮັບການຊ່ອຍເຫລືອ ຈາກເກົາຫລີເໜືອນັ້ນ ທ່ານ Webb ຍັງໄດ້ຮັບອະນຸຍາດ ໃຫ້ພົບປະກັບທ່ານນາງອອງຊານ ຊູຈີ ຜູ້ນຳປະຊາທິປະໄຕໃນມຽນມ້າໃນວັນອາທິດວານນີ້ ແລະທ່ານໄດ້ກ່າວຕໍ່ບັນດານັກຂ່າວວ່າ ທ່ານນາງອາດຈະບໍ່ຄັດຄ້ານຕໍ່ການຜ່ອນຄາຍການລົງໂທດຕໍ່ມຽນມ້ານັ້ນ ເກົາຫລີໃຕ້ໄດ້ສະແດງຄວາມຍິນດີຢ່າງລະມັດລະວັງ ນຳການຕັດສິນໃຈຂອງເກົາຫລີເໜືອ ທ່ີຍົກເລີກຂໍ້ຈຳກັດຮັດແຄບຕໍ່ການຂ້າມຊາຍແດນແລະເປີດການທ່ອງທ່ຽວຄືນໃໝ່ ທີ່ໄດ້ຕົກລົງກັບກຸ່ມບໍຣິສັດຮຸນໃດນັ້ນ ແຕ່ກ່າວວ່າຣັຖບານສອງປະເທດຈະຕ້ອງໄຂການເຈຣະຈາກັນຄືນໃໝ່ເສັຍກ່ອນ ກ່ອນທີ່ຈະເປີດໃຫ້ມີການເດີນທາງໄປສູ່ຄອມມີວນິດເກົາຫລີເໜືອ ຄືນໃໝ່ໄດ້ ທ່ານ Chun Hae-sung ໂຄສົກປະຈຳກະຊວງທ້ອນໂຮມຊາດເກົາຫລີໃຕ້ ກ່າວໃນວັນຈັນມື້ນີ້ວ່າ ຣັຖບານມອງເບິ່ງການທຳສັນຍາຂອງກຸ່ມບໍລິສັດຮຸນໃດກັບກຸງພຽງຢ້າງໃນທາງບວກ ແຕ່ຖືວ່າເປັນການບັນລຸ ຂໍ້ຕົກລົງກັນໃນລະດັບພົນລະເຮືອນ ຊື່ງຈະຕ້ອງໄດ້ຮັບການເຫັນພ້ອມນຳ ໂດຍຜ່ານການໂອ້ລົມສົນທະນາກັນໃນລະດັບຣັຖບານລະວ່າງສອງປະເທດ ທ່ານກິມຈົງອີລ ຜູ້ນຳເກົາຫລີເໜືອ ແລະທ່ານນາງ Hyun Jeong-eun ປະທານກຸ່ມບໍລິສັດຮຸນໃດ ໄດ້ພົບປະສົນທະນາກັນໃນວັນອາທິດວານນີ້ ແລະຕົກລົງກັນ ທີ່ຈະຮື້ຟື້ນໂຄງການທ່ອງທ່ຽວແລະອະນຸຍາດໃຫ້ມີການເຕົ້າໂຮມກັນລະຫວ່າງສມາຊິກຄອບຄົວ ທ່ີໄດ້ຖືກແບ່ງແຍກກັນ ຕັ້ງແຕ່ປາງສົງຄາມເກົາຫລີນັ້ນ : ຕຳຫລວດໃນຂົງເຂດ Caucasus ເໜືອ ທ່ີປັ່ນປ່ວນຂອງຣັດເຊັຍ ກ່າວວ່າ ປະຊາຊົນຢ່າງນ້ອຍ 19 ຄົນເສັຍຊີວິດ ແລະເກືອບ 70 ຄົນໄດ້ຮັບບາດເຈັບ ຈາກການວາງລະເບີດໂຈມຕີຄັ້ງຮ້າຍແຮງ ທີ່ພາໃຫ້ມີຄົນຕາຍຫລາຍທ່ີສຸດໃນຂົງເຂດ ໃນຮອບຫລາຍເດືອນຜ່ານມາ ບັນດາເຈົ້າໜ້າທ່ີທ້ອງຖ່ິນໃນເຂດ Ingushetia ກ່າວວ່າ ລະເບີດທ່ີຫ້າງໄວ້ໃນລົດຂົນສົ່ງຄັນນຶ່ງ ໄດ້ລະເບີດຂຶ້ນໃນວັນຈັນມື້ນີ້ ທ່ີສຳນັກງານໃຫຍ່ຂອງຕຳຫລວດໃນເມືອງ Nazran ພວກເຈົ້າໜ້າທ່ີກ່າວວ່າ ລົດບັນທຸກຄັນນີ້ ໄດ້ແລ່ນຕຳປະຕູໃຫຍ່ເຂົ້າໄປໃນບໍລິເວນ ແລະລະເບີດຂຶ້ນ ໃນຂະນະທ່ີພວກເຈົ້າໜ້າທ່ີຕຳຫລວດພາກັນຢືນລຽນແຖວ ເອີ້ນຊື່ໃນຍາມມື້ເຊົ້າ ພວກເຈົ້າໜ້າທີປະຕິບັດກັດໝາຍກ່າວວ່າ ລະເບີດທ່ີແຕກຂື້ນນັ້ນ ປະ ກອບວັດຖຸລະເບີດຈຳນວນຫລາຍກວ່າ 20ກີໂລກຣາມ ແລະໄດ້ສ້າງຄວາມເສັຍຫາຍຢ່າງໜັກແກ່ພວກລົດລາແລະຕຶກອາຄານຕ່າງໆໃນບໍລິເວນ ໃນຈຳນວນພວກທ່ີໄດ້ຮັບບາດເຈັບ ມີເດັກນ້ອຍຢ່າງນ້ອຍ 9 ຄົນຮວມຢູ່ນຳ ກຳລັງຂອງຝ່າຍຣັຖບານໄດ້ທຳການຕໍ່ສູ້ກັບພວກຫົວແບ່ງແຍກດິນແດນໃນເຂດ Ingushetia , Chechnya ແລະເຂດອື່ນໆໃນພາກໃຕ້ຂອງ ຣັດເຊັຍ ມາຕັ້ງແຕ່ສະຫະພາບໂຊວຽດໄດ້ແຕກແຍກອອກຈາກກັນໃນປີ 1991 ເປັນຕົ້ນມາ ການປະທະກັນຢ່າງຮ້າຍແຮງ ເຖິງຂັ້ນເສັຍຊີວິດຍັງຄົງມີມາເປັນປະຈຳ ໃນພວກສະທາຣະນະຣັດຕ່າງໆ ທ່ີປະສົບກັບຄວາມວຸ້ນວາຍ ໃນພາກໃຕ້ຂອງຣັດເຊັຍນັ້ນ ເອເຊັຍກຳລັງສເລີມສລອງໄຊຊະນະຂອງນາຍ Yang Yong-eun ຄົນເກົາຫລີໃຕ້ ທີ່ຍາດເອົາຕຳແໜ່ງ Champ ກີລາຕີ golf ມາຈາກນາຍ Tiger Woods ຄົນອະເມຣິກັນຊອດໄທ ມາໄດ້ ໃນການແຂ່ງຂັນຍາດເອົາຂັນຊນະເລີດຂອງ PGA ໄຊຊະນະຄັ້ງນີ້ເຮັດໃຫ້ນາຍ Yang Yond-eun ເປັນນັກກີລາຕີ golf ເອເຊັຍຄົນທຳອິດ ທ່ີຊະນະເລີດໃນການແຂ່ງຂັນຄັ້ງສຳຄັນ ແລະທີ່ສຳຄັນຍິ່ງກ່ວານັ້ນ ກໍຄື ນາຍ Yang ວັຍ 37 ປີ ເປັນນັກກີລາຕີ golf ອັນດັບທີ 110 ຂອງໂລກ ສ່ວນນາຍ Tiger Woods ເປັນນັກ ຕີ Golf ນ້ຳເບີ 1 ຂອງໂລກ ປະທານາທິບໍດີ Lee Myung-bak ແຫ່ງເກົາຫລີໃຕ້ໄດ້ໂທຣະສັບຫາ ນາຍ Yang ສະແດງຄວາມຊົມເຊີຍນຳໄຊຊະນະຂອງລາວ ຊຶ່ງເຣື່ຶອງນີ້ ໄດ້ເປັນຫົວຂໍ້ຄອບງຳໃນການປະຊຸມຄນະຣັຖບານຂອງທ່ານໃນວັນຈັນມື້ນີ້ ທ່ານ Lee ບອກນາຍ Yang ວ່າ ລາວໄດ້ຍົກສູງກຳລັງໃຈ ຂອງປະຊາຊົນເກົາຫລີໃຕ້ ໂດຍການເປັນຄົນເອເຊັຍຄົນທຳອິດ ທ່ີໄດ້ຮັບໄຊຊະນະໃນການແຂ່ງຂັນຄັ້ງສຳຄັນນັ້ນ